b'\n_START_ARTICLE_\nGaktos plaukai\n_START_PARAGRAPH_\nGaktos plaukai\xc2\xa0\xe2\x80\x93 plaukai, pradedantys augti lytin\xc4\x97s brandos prad\xc5\xbeioje ant gaktos, vienas i\xc5\xa1 antrini\xc5\xb3 lytini\xc5\xb3 po\xc5\xbeymi\xc5\xb3. Moteriai daugiausia auga ant vulvos, vyrui\xc2\xa0\xe2\x80\x93 vir\xc5\xa1 varpos. Plauk\xc5\xb3 ir j\xc5\xb3 augimo savybes lemia paveldimieji ir hormoniniai veiksniai (androgenai ir i\xc5\xa1 dalies estrogenai).\n_START_SECTION_\nAugimas\n_START_PARAGRAPH_\nGaktos plaukeliai ima augti prad\xc4\x97jus funkcionuoti lytin\xc4\x97ms liaukoms\xc2\xa0\xe2\x80\x93 d\xc4\x97l androgen\xc5\xb3 kiekio padid\xc4\x97jimo (tod\xc4\x97l gaktos plauk\xc5\xb3 atsiradimas dar yra vadinamas adrenarche). Odos, apaugan\xc4\x8dios gaktos plaukais, plotas did\xc4\x97ja palaipsniui, i\xc5\xa1 prad\xc5\xbei\xc5\xb3 u\xc5\xbeauga p\xc5\xabkeliai, tik po to plaukai. Prasidedant m\xc4\x97nesin\xc4\x97ms, mergait\xc4\x97ms da\xc5\xbenai jau b\xc5\xabna susiformav\xc4\x99s moters trikampis, kurio form\xc4\x85 lemia estrogenai. Berniukams gaktos plaukai pradeda augti ties s\xc4\x97klid\xc5\xbei\xc5\xb3 kap\xc5\xa1eliu ir kiek auk\xc5\xa1\xc4\x8diau varpos, bambos link. Vyro gaktos plaukai auga kitokia forma nei moters (vyro trikampis). \xc5\xa0\xc4\xaf skirtum\xc4\x85 lemia androgen\xc5\xb3 kiekio skirtumas. Vyro trikampis galutinai susiformuoja apie 17\xe2\x80\x9319 metus, tuo tarpu moters\xc2\xa0\xe2\x80\x93 apie 13\xe2\x80\x9315. Nors gaktos plauk\xc5\xb3 augimas yra tiesiogiai susij\xc4\x99s su lytine branda, ta\xc4\x8diau jis tik netiesiogiai priklauso nuo s\xc4\x97klid\xc5\xbei\xc5\xb3 ir kiau\xc5\xa1id\xc5\xbei\xc5\xb3 brandos, kuri yra vis\xc5\xb3 pirma susijusi su vaisingumu.\n_START_SECTION_\nSavyb\xc4\x97s\n_START_PARAGRAPH_\nPlaukeli\xc5\xb3 tankumas ir kietumas tarp \xc5\xbemoni\xc5\xb3 skiriasi, bet aktyviausiu lytiniu laikotarpiu (nuo 15\xe2\x80\x9320 iki 45\xe2\x80\x9350 met\xc5\xb3) jie da\xc5\xbeniausiai b\xc5\xabna banguoti, garbanoti. Gaktos plaukai yra kietesni nei galvos. Spalva da\xc5\xbeniausiai b\xc5\xabna tamsesn\xc4\x97 nei galvos plauk\xc5\xb3, ta\xc4\x8diau pas raudonplaukius, blondinus ir juodaplaukius gali b\xc5\xabti tokios pa\xc4\x8dios ar net \xc5\xa1viesesn\xc4\x97s spalvos. Vyr\xc5\xb3 gaktos plaukai labiau pana\xc5\xa1\xc5\xabs \xc4\xaf barzdos plaukus, negu \xc4\xaf galvos. Po klimakso gaktos plauk\xc5\xb3 banguotumas pradeda nykti.\n_START_SECTION_\nFunkcija\n_START_PARAGRAPH_\nGaktos plauk\xc5\xb3 funkcija n\xc4\x97ra ai\xc5\xa1ki. Manoma, kad jie padeda skleisti feromon\xc5\xb3 kvap\xc4\x85, kuris labai jaudina prie\xc5\xa1ingos lyties atstovus. Galb\xc5\xabt \xc5\xa1ie plaukeliai taip pat su\xc5\xa1velnina odos trint\xc4\xaf tarp partneri\xc5\xb3 sueities metu.\n_START_SECTION_\nGaktos plaukai, kult\xc5\xabra ir menas\n_START_PARAGRAPH_\nGaktos plauk\xc5\xb3 priimtinumas \xc4\xafvairiose kult\xc5\xabrose skiriasi, pana\xc5\xa1iai kaip ir pa\xc5\xbeast\xc5\xb3 plauk\xc5\xb3 tolerancija. Pavyzd\xc5\xbeiui, Japonijoje ilg\xc4\x85 laik\xc4\x85 buvo u\xc5\xbedrausta rodyti ar vaizduoti gaktos plaukus (hentai). Islamo \xc5\xa1alyse gaktos plauk\xc5\xb3 skutimas yra religijos skatinama higienin\xc4\x97 praktika, pana\xc5\xa1iai kaip ir apipjaustymas, nag\xc5\xb3 kirpimas, dant\xc5\xb3 valymas ir pan. Vakar\xc5\xb3 \xc5\xa1alyse ma\xc5\xbedaug nuo 1960 met\xc5\xb3 \xc4\x97m\xc4\x97 plisti mada skustis gaktos plaukus, nors iki pat 1990\xc2\xa0m. tai nebuvo masin\xc4\x97 mada. Kai kuriose Azijos \xc5\xa1alyse (pvz., Kor\xc4\x97ja) netur\xc4\x97ti gaktos plauk\xc5\xb3 yra \xc4\xafprasta, tod\xc4\x97l prie\xc5\xa1ingai vakarieti\xc5\xa1koms tendencijoms, ten gaktos plauk\xc5\xb3 buvimas yra labiau pageidautinas nei nepageidautinas rei\xc5\xa1kinys; kartais netgi yra atliekamos operacijos, transplantuojant dal\xc4\xaf galvos plauk\xc5\xb3 \xc4\xaf gaktos srit\xc4\xaf._NEWLINE_Iki XX am\xc5\xbeiaus Vakaruose menas (tapyba ir skulpt\xc5\xabros) paprastai moteris vaizdavo be gaktos plauk\xc5\xb3. Manoma, kad Fransiskas Goja buvo pirmasis europietis, pavaizdav\xc4\x99s moters gaktos plaukus savo paveiksle \xe2\x80\x9eNuogoji Macha\xe2\x80\x9c (La Maja Desnuda).'